《送陈郎中泗州得替》
宋代·强至

历选临淮守，多闻政术偏。
若柔非似水，即是急如弦。
下吏或弄法，属僚时窃权。
邀权沸钟鼓，市誉饰庖笾。
此弊岁月久，何人才业全。
我公来作郡，众口悉称贤。
宽猛履中道，勤劳经比年。
宪章难尔枉，纲纪自吾专。
间喜文字饮，懒开歌舞筵。
迎宾常倒屣，酌水每留钱。
无愧古循吏，岂同今备员。
频升功状最，宜待宠章甄。
上意深嘉乃，高怀遽撇然。
琳宫愿监董，铃阁厌拘牵。
帝惜惟良去，公逾所请坚。
俄闻拜俞诏，得往阅陈编。
未可谋真隐，行当被峻迁。
散材蒙剪拂，殊遇绝夤缘。
有立期他日，无望报二天。
聊将感知泪，洒送北归船。

作者简介：强至（1022年～1076年），字几圣，杭州（今属浙江）人。仁宗庆历六年（1046年）进士，充泗州司理参军，历官浦江、东阳、元城令。英宗治平四年（1067年），韩琦聘为主管机宜文字，后在韩幕府六年。熙宁五年（1072年），召判户部勾院、群牧判官。熙宁九年（1076年），迁祠部郎中、三司户部判官。不久卒。其子强浚明收集其遗文，编《祠部集》四十卷，曾巩为之序，已佚。清代强汝询《求益斋文集》卷八《祠部公家传》有传。